Document ID: 32015L0013

KOMMISSIONENS DELEGEREDE DIREKTIV (EU) 2015/13
af 31. oktober 2014
om ændring af bilag III til Europa-Parlamentets og Rådets direktiv 2014/32/EU, for så vidt angår vandmåleres flowhastighedsinterval
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2014/32/EU af 26. februar 2014 om harmonisering af medlemsstaternes love om tilgængeliggørelse på markedet af måleinstrumenter (1), særlig artikel 47, litra b), og
ud fra følgende betragtninger:
(1)
I direktiv 2014/32/EU fastsættes de krav, som måleinstrumenter skal opfylde med henblik på tilgængeliggørelse på markedet og/eller ibrugtagning til de måleopgaver, som medlemsstaterne foreskriver.
(2)
Det første af de særlige krav til vandmålere (Krav 1) i bilag III til direktiv 2014/32/EU vedrører den tilladte driftsbetingelse for flowhastighedsintervallet Q3/Q1 ≥ 10.
(3)
Den 31. oktober 2011 trådte en ajourføring af standard EN 14154, som omfattede flowhastighedsintervallet Q3/Q1 ≥ 40, i kraft. Den reviderede standard EN 14154 afspejler den internationale standard. Den er mere krævende, for så vidt angår flowhastighedsintervallet, end de særlige krav, der er opstillet i bilag III til direktiv 2014/32/EU, og fører til mere præcise målinger.
(4)
Før indførelsen af flowhastighedsintervallet Q3/Q1 ≥ 10 ved Europa-Parlamentets og Rådets direktiv 2004/22/EF (2) om måleinstrumenter fandt den internationale OIML-standard, som allerede indeholdt et krav, for så vidt angår flowhastighedsintervallet Q3/Q1 ≥ 40, anvendelse i alle medlemsstater. Som følge af overgangsbestemmelserne i artikel 50, stk. 2, i direktiv 2014/32/EU er de fleste vandmålere, der i øjeblikket er tilgængelige på markedet, allerede i overensstemmelse med kravet om Q3/Q1 ≥ 40.
(5)
Vandmålere med flowhastighedsintervallet Q3/Q1 ≥ 10 kan være væsentlig billigere end dem, der opfylder kravene i standard EN 14154 (Q3/Q1 ≥ 40). Det er op til forsyningsvirksomheden eller den person, der i henhold til loven har tilladelse til at installere måleinstrumentet at afgøre, bl.a. hvilket flowhastighedsintervalniveau der er egnet til nøjagtig måling af det forbrug, som forventes eller kan forventes (3), jf. punkt 10 i bilag III til direktiv 2014/32/EU. Derfor må vandmålere, der ikke er i overensstemmelse med standard EN 14154, for så vidt angår flowhastighedsinterval, men er på linje med kravene i bilag III til direktiv 2014/32/EU, installeres. Dette kan imidlertid øge muligheden for, at kunder kommer ud for fejl i deres regninger som følge af målerens mindre præcise måling.
(6)
Flowhastighedsintervallet på Q3/Q1 ≥ 40 er det mest avancerede i den gældende internationale standard og fremstillingspraksis samt den minimumskvalitet, der i øjeblikket er tilgængelig på EU-markedet. Det skaber mulighed for mere præcise målinger, hvorved der sikres forbrugerne et højere beskyttelsesniveau. I betragtning af at flowhastighedsintervallet på Q3/Q1 ≥ 40 nu i mange år har været og stadig er det, der som minimum installeres på markedet, medfører opfyldelse af kravet ikke yderligere omkostninger for brugerne.
(7)
Direktiv 2014/32/EU bør ændres i overensstemmelse hermed -
VEDTAGET DETTE DIREKTIV:
Artikel 1
I bilag III til direktiv 2014/32/EU affattes punkt 1 således:
»1.
Flowhastighedsinterval for vandet.
Flowhastighedsintervallet skal opfylde følgende betingelser:
Q3/Q1 ≥ 40
Q2/Q1 = 1,6
Q4/Q3 = 1,25«
Artikel 2
1. Medlemsstaterne vedtager og offentliggør senest den 19. april 2016 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse love og bestemmelser.
De anvender disse love og bestemmelser fra den 20. april 2016.
Lovene og bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 3
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 31. oktober 2014.

Labels: 7
3
1
20